Diari Oficial de la Generalitat Valenciana


Sumari del DOGV 2802, del 30-07-1996 (1996/838941)

ORDRE de 2 de juliol de 1996, de la Conselleria d'Agricultura i Medi Ambient, per la qual es convoquen ajudes per a inversions en explotacions agràries preferents.
-------------------------------------------------------------------------------------------------------------------------------------------------------------------

### Dades del document

Número de DOGV
:   2802

Data del DOGV
:   30-07-1996

Secció del DOGV
:   ALTRES DISPOSICIONS

Número del document
:   1996/838941


Data del document
:   02-07-1996

Organisme emissor
:   Conselleria d'Agricultura i Medi Ambient

Tipus de document
:   Ordre

Anàlisi jurídica

ORDRE de 2 de juliol de 1996, de la Conselleria d'Agricultura i Medi Ambient, per la qual es convoquen ajudes per a inversions en explotacions agràries preferents.   
El Decret 31/1994, de 8 de febrer, del Govern Valencià, modificat pel Decret 20/1995, de 24 de gener, estableix el règim jurídic de les explotacions agràries preferents a la Comunitat Valenciana i la Llei 9/1995, de 31 de desembre, de Pressupostos de la Generalitat Valenciana, ha establert una línia concreta d'ajudes a aquestes explotacions en l'exercici 1996, ajudes que cal regular.  
La Decisió de 26 de març de 1996, de la Comissió de les Comunitats Europees, relativa a la millora de l'eficàcia de les estructures agràries de les explotacions preferents a la Comunitat Valenciana, estableix les condicions d'aplicabilitat de les ajudes a les inversions que no poden beneficiar-se del cofinançament comunitari en el marc del Reglament (CEE) 2328/1991, de 15 de juliol, del Consell, i en concret a les que afecten els límits d'ajudes i les inversions objecte d'aquestes.  
Per tot això, sobre la base de la normativa de la Comunitat Valenciana, amb l'objectiu de potenciar l'associacionisme agrari, tenint en compte les directrius comunitàries i el que s'estableix en la Llei 19/1995, de 4 de juliol, de Modernització de les Explotacions Agràries, i fent ús de les facultats que tinc atribuïdes,  
ORDENE  
Article 1. àmbit d'aplicació  
Es convoquen ajudes per a explotacions agràries preferents associatives que complisquen els requisits establerts en l'apartat 1.b de l'article 8 del Decret 31/1994, del Govern Valencià, modificat pel Decret 20/1995, de 24 de gener, i les explotacions agràries preferents especials, regulades en l'apartat 2 de l'article anteriorment esmentat.  
Article 2. Inversions objecte d'ajuda  
1. Les ajudes tindran per objecte finançar inversions en plans de millora que incloguen actuacions en reconversió varietal de fruiters i cítrics com a conseqüència d'una millora fitosanitària o com a millora de la qualitat dels productes, i substitució de sistemes de regs tradicionals per sistemes que permeten un estalvi efectiu de l'aigua de reg i un ús més racional d'aquesta.  
2. No es concediran ajudes quan les inversions estiguen afectades per les limitacions sectorials que s'estableixen en el Reglament (CEE) 2328/1991 i en l'annex 3, del Reial Decret 204/1996, de 9 de febrer, o altres establertes per les administracions central o valenciana.  
3. Les ajudes a la reconversió varietal en ametlers que es beneficien d'altres ajudes comunitàries, reglaments (CEE) 2159/1989, 789/1989 i 790/1989, no seran subvencionades per aquesta ordre.  
4. Aquestes ajudes són incompatibles amb les regulades en el Reial Decret 204/1996, de 9 de febrer.  
Article 3. Tipus i quantia de les ajudes  
1. El volum d'inversió objecte d'ajuda serà fins 00.616.891 pessetes per unitat de treball agrari (UTA), amb un límit màxim de 17.958.780 pessetes per explotació. No obstant això, en el cas de societats agràries de transformació i cooperatives, aquest límit es podrà elevar fins 287.168.655 pessetes per explotació, sempre que no se supere el límit d'inversió de 82.768.647 pessetes per membre d'aquesta. Les unitats de treball agrari es calcularan segons el que es disposa en l'annex B de l'Ordre de 18 d'abril, de la Conselleria d'Agricultura i Medi Ambient, per a l'aplicació en la Comunitat Valenciana del Reial Decret 204/1996, de 9 de febrer, sobre millores estructurals i modernització de les explotacions agràries.  
2. El nombre de plans de millora per explotació que es podrà aprovar durant un període de sis anys es limitarà a tres, sense que el volum total d'inversió durant aquest període supere els límits assenyalats en el punt anterior.  
3. Les ajudes seran en forma de subvenció de capital, amb les quanties màximes següents expressades en percentatge de la inversió aprovada:  
- En les zones desfavorides previstes en els articles 2 i 3 de la Directiva 75/268/CEE: 33,75% per a béns immobles i 22,5% per a altres béns;  
- Fora d'aquestes zones: 26,25% per a béns immobles i 15% en altres béns.  
Article 4. Inversió auxiliable  
La inversió auxiliable haurà de ser aprovada per la Conselleria d'Agricultura i Medi Ambient amb els criteris següents:  
1. Seran d'aplicació els mòduls d'inversió màxima establerts en l'annex E de l'esmentada Ordre de 18 d'abril, de la Conselleria d'Agricultura i Medi Ambient.  
2. La inversió auxiliable s'aprovarà sobre la base d'un pressupost detallat, segons el que es disposa en l'apartat 5.f de l'article 7 d'aquesta ordre. Posat cas d'utilització de mà d'obra i maquinària pròpia, haurà de quantificar-se i valorar-se.  
3. La inversió en béns mobles no modulats s'aprovarà amb la presentació prèvia de factures proforma.  
4. La Conselleria d'Agricultura i Medi Ambient podrà exigir la presentació d'un projecte redactat per un tècnic competent en els casos en què altres instàncies ho requerisquen per a l'execució de les inversions previstes, o quan, al seu entendre, comporten especial complexitat o risc. En aquesta circumstància, caldrà que reben un informe del Servei de Supervisió de Projectes.  
5. En qualsevol cas, la inversió auxiliable no superarà la que s'indica en l'article 3 d'aquesta ordre.  
Article 5. Iniciació de les inversions  
Seran auxiliables les inversions realitzades amb posterioritat a la resolució de concessió de l'ajuda sol·licitada i, si s'escau, les que es realitzen amb posterioritat a la data de formalització de la sol·licitud i sobre les que hi haja un certificat d'un tècnic competent per a la instrucció de les ajudes en el qual es faça constar la no-iniciació de les inversions en aquesta data i que aquest certificat no implique cap compromís per part de la Conselleria en el cas que la resolució no siga favorable perquè el sol·licitant no reuneix tots els requisits i les condicions o que, a causa del prorrateig indicat en l'apartat 2 de l'article 6, part de la inversió no siga atesa.  
Article 6. Finançament  
1. L'import de les subvencions que es convoquen mitjançant aquesta ordre serà satisfet pressupostàriament a càrrec del capítol VII, secció 12, programa 531.10, línia 1367, amb les dotacions següents:  
- Any 1996: 20.672.072 PTA,  
- Any 1997: 84.205.458 PTA.  
2. Quan les sol·licituds presentades superen la inversió atendible per les quanties màximes fixades en aquesta convocatòria, s'atendran els quinze primers milions d'inversió auxiliable de cada una de les explotacions especials i els cinc primers milions per explotació associativa, i es procedirà així fins l'adjudicació de les quanties totals de la subvenció disponible. El sobrant que resulte d'aplicar aquest criteri es repartirà mantenint la proporció anterior entre els dos tipus d'explotacions. Tot això, sense perjudici del que s'estableix en l'article 7 de la Llei 19/1995, de 15 de juliol.  
Article 7. Tramitació  
1. Les sol·licituds d'ajudes corresponents a aquesta ordre es presentaran en les direccions territorials de la Conselleria d'Agricultura i Medi Ambient o en qualsevol altra unitat administrativa, d'acord amb el que es preveu en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les sol·licituds es presentaran en el termini d'un mes natural, comptador des de l'endemà de la publicació d'aquesta ordre.  
3. Les sol·licituds es tramitaran d'acord amb el sistema de prorrateig indicat en l'apartat segon de l'article anterior.  
4. L'administració facilitarà un model de sol·licitud d'ajudes. A aquesta sol·licitud s'acompanyarà la documentació següent:  
a) Full de dades bancàries i de manteniment de tercers.  
b) Acord de la junta general o òrgan rector competent pel qual sol·liciten les ajudes, com també el nomenament de representant per a la tramitació de la sol·licitud i la resta de documents requerits en la gestió de les ajudes.  
c) En els supòsits en què es realitzen inversions en parcel·les qualificades dins de l'explotació preferent la titularitat de les quals corresponga a un soci d'aquesta, caldrà aportar l'autorització del titular per a la realització d'aquestes inversions i el compromís de l'explotació preferent de l'execució i la justificació de les despeses previstes i realitzades.  
d) Acreditació de la disponibilitat de concessió d'aigües en parcel·les amb inversions en nous sistemes de reg.  
e) Compromís de la societat de no vendre, transmetre o dividir l'explotació durant el període per al qual es concedeixen les ajudes.  
f) Pla de millora, d'acord amb el que s'indica en l'apartat 5.  
g) Certificat dels organismes corresponents del compliment de les obligacions tributàries i front a la Seguretat Social, o bé mitjançant el que s'indica sobre això en l'Ordre de 7 de gener de 1991, de la Conselleria d'Economia i Hisenda.  
5. El pla de millora haurà de contenir:  
a) Descripció de l'explotació i dels seus elements productius.  
b) Descripció de les mesures de millora proposades per a l'explotació.  
c) Referència documentada a la disposició de terrenys i drets d'aigua.  
d) Sistema d'execució de les inversions, amb indicació de si es realitzaran per contracta o per administració i, en aquest últim cas, si s'utilitzaran mitjans propis i en quin tipus d'inversions.  
e) Programa d'actuació que especifique el calendari d'execució de les inversions. Les obres s'iniciaran el 1996. El programa especificarà la inversió que es realitzarà en el primer any i en el segon, tenint en compte les dates màximes d'execució d'inversions per a cada exercici que s'indiquen en l'article 9 d'aquesta ordre.  
f) Memòria valorada, que contindrà com a mínim:  
- Mesures de les unitats d'obra (hauran d'estar referides a cada parcel·la, amb la corresponent identificació cadastral).  
- Preus unitaris.  
- Preus de les unitats d'obra.  
- Pressuposts parcials (referits a cada parcel·la).  
- Pressupost general.  
- Posat cas que s'utilitzen mitjans propis, caldrà fer-los constar dins de cada pressupost parcial.  
g) Plànols de situació, d'ubicació (1:50.000 a 1:25.000) i de parcel·la (1:2.000 o superior).  
h) Plànols de detall, 1:500 a 1:20, i seccions tipus.  
Article 8. Instrucció i resolució  
1. El termini de resolució de les sol·licituds serà de quatre mesos comptadors a partir de la data de tancament de presentació de sol·licituds. S'entendran desestimades les sol·licituds per la falta de resolució en aquest termini.  
2. La instrucció dels expedients la realitzaran els tècnics de les seccions de Millora Rural i Auxilis Econòmics de les direccions territorials corresponents.  
3. Els expedients els resoldrà la consellera d'Agricultura i Medi Ambient, a proposta del director general de Política d'Estructures, Regadius i Desenvolupament Rural.  
4. Atès que per a la resolució d'ajuda cal una qualificació prèvia de l'explotació com a preferent, en el cas que aquesta qualificació no s'haja produït amb anterioritat a la publicació d'aquesta ordre, els interessats a sol·licitar ajudes hauran de presentar la sol·licitud de qualificació de l'explotació, incloses les possibles modificacions en les ja qualificades, abans del termini de 15 dies naturals, comptadors a partir de l'endemà de la publicació d'aquesta ordre.  
Article 9. Execució d'inversions  
1. Les inversions s'executaran en el termini d'un any, comptador a partir de la comunicació de la resolució de l'expedient. Abans de la proposta de l'expedient, l'instructor farà un certificat de no-iniciació de les inversions, tenint en compte el que es disposa en l'article 5 d'aquesta ordre.  
2. La finalització de les inversions aprovades per a l'any 1996 s'haurà de comunicar per escrit a l'organisme instructor de l'expedient abans del 10 de novembre del mateix any. S'acompanyaran els justificants de la inversió a què fa referència l'article 10, i el justificant del compliment de les obligacions tributàries i front a la Seguretat Social, tal com s'indica en l'article 7.f d'aquesta ordre. El mateix serà d'aplicació a les inversions que s'han d'executar en l'any 1997, tenint en compte el termini màxim indicat en l'apartat 1 d'aquest article.  
3. Posat cas que en la primera anualitat s'execute major inversió que l'aprovada per a aquesta, se certificarà i pagarà d'acord amb el que s'aprove en la resolució, i se'n podrà certificar i pagar l'excés a càrrec del que s'aprove en la següent.  
4. En cas que, per raons justificades, no es puguen executar les inversions de la primera anualitat en el termini establert, els interessats hauran de sol·licitar per escrit, abans de la conclusió d'aquest termini, una pròrroga en què indicaran les causes que la justifiquen. Sobre aquesta sol·licitud haurà de recaure una resolució expressa del director general de Política d'Estructures, Regadius i Desenvolupament Rural en el termini de dos mesos. El silenci administratiu s'entendrà com a desestimatori. No obstant això, el termini d'execució final de les inversions que s'indica en l'apartat 1 d'aquest article serà improrrogable.  
5. Qualsevol canvi de les inversions aprovades l'haurà de sol·licitar l'interessat. Aquests canvis podran ser sol·licitats, com a màxim, fins dos mesos després de la comunicació de la resolució de l'expedient. Sobre aquesta sol·licitud haurà de recaure una resolució expressa en el termini de dos meses. El silenci administratiu s'entendrà com a desestimatori.  
6. L'incompliment de terminis provocarà la pèrdua de la subvenció corresponent al període i quantia que afecte l'incompliment.  
Article 10. Justificació d'inversions  
La justificació de les inversions es realitzarà amb els criteris següents:  
1. Amb caràcter general, mitjançant la presentació de factures amb el seu justificant de pagament, o document acreditatiu d'aquest, referent a totes les despeses efectuades d'acord amb el programa subvencionat.  
2. La despesa de mà d'obra fixa o assalariada s'acreditarà documentalment mitjançant una fotocòpia de la nòmina o factura.  
3. El certificat d'execució d'inversions amb mitjans propis dels socis, mà d'obra i maquinària es realitzarà mitjançant una declaració de l'interessat, certificada pel tècnic instructor pel que fa a la utilització en les inversions realitzades i ajustada als següents màxims sobre la inversió auxiliable:  
- Instal·lació de reg localitzat: 25% de mà d'obra pròpia.  
- Capçal de reg localitzat: 10% de mà d'obra pròpia.  
- Doblat i replantació de plantacions: 40% en mà d'obra i maquinària pròpia.  
- Reempeltada de plantacions: 60% en mà d'obra i maquinària pròpia.  
4. Per als anys 1996 i 1997, el preu unitari màxim justificable de la mà d'obra pròpia serà de 4.574 pessetes per jornal i fins un màxim de 240 jornals per unitat de treball agrari.  
La valoració del treball realitzat amb maquinària pròpia serà l'especificada en l'annex E de l'Ordre de 18 d'abril, de la Conselleria d'Agricultura i Medi Ambient.  
Article 11. Certificació d'inversions  
Per a procedir al pagament de les ajudes serà necessari que un funcionari competent en la instrucció de l'expedient certifique la realització de les inversions per a les quals s'ha concedit l'ajuda. Aquest certificat expressarà les inversions realitzades i la quantia de l'ajuda que corresponga. Si s'escau, caldrà deduir-ne la part proporcional a la inversió no realitzada, o a la inversió no justificada, sense perjudici que, per no haver-se complert l'objecte de l'ajuda concedida, puga emetre informe pertinent per a la proposta de revocació de les ajudes aprovades o el reintegrament de les quantitats percebudes anteriorment.  
DISPOSICIONS FINALS  
Primera  
Es faculta el director general de Política d'Estructures, Regadiu i Desenvolupament Rural perquè dicte les disposicions necessàries per a l'aplicació d'aquesta ordre.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 2 de juliol de 1996.  
La consellera d'Agricultura i Medi Ambient,  
MARIA àNGELS RAMóN-LLIN I MARTíNEZ